KOMISJONI OTSUS ülemäärase eelarvepuudujäägi kohta Slovakkias - Euroopa Ühenduse asutamislepingu artikli 104 lõike 5 kohaldamine

SELETUSKIRI

7. aprillil 2004 avaldas komisjon 2004. aasta kevade prognoosid [1]. Prognooside kohaselt, milles oli arvesse võetud märtsis 2004 Slovakkia esitatud andmeid, vähenes valitsemissektori eelarve puudujääk 5,7%-lt SKT-st 2002. aastal 3,6%-ni SKT-st 2003. aastal, ületades nii SKT asutamislepingujärgse kontrollväärtuse ehk 3% piiri.

[1] Komisjoni 2004. aasta kevadine prognoos on saadaval järgmisel veebileheküljel:

Nende esmapilgul usutavate tõendite alusel algatas komisjon 12. mail 2004 Slovakkia suhtes ülemäärase eelarvepuudujäägi menetluse, koostades asutamislepingu artikli 104 lõike 3 kohase ettekande [2]. 14. mail 2004 sai komisjon Slovakkia lähenemisprogrammi, mis kinnitas 2003. aasta puudujäägiks 3,6% SKT-st.

[2] Selle ettekande kogu tekst on saadaval järgmisel veebileheküljel: http://europa.eu.int/comm/economy_finance/ about/activities/sgp/procedures_en.htm.

Ülemäärase eelarvepuudujäägi menetluse (EDP) rakendamine on ette nähtud asutamislepingu artikliga 104 ning nõukogu määrusega (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta), mis on stabiilsuse ja kasvu pakti [3] osa. 1. mail 2004 EL-ga ühinenud riigid on liikmesriigid, mille suhtes on kehtestatud erand ning nad peavad hoiduma ülemäärasest eelarvepuudujäägist, kuid nende suhtes ei saa kohaldada artikli 104 lõigetes 9 ja 11 ettenähtud sanktsioone.

[3] EÜT L 209, 2.8.1997.

Asutamislepingu artikli 104 lõike 3 kohases komisjoni ettekandes jõuti järeldusele, et Slovakkia ülemäärane eelarvepuudujääk 2003. aastal, mis ületas SKT asutamislepingujärgse kontrollväärtuse 3% piiri, ei olnud tingitud Slovakkia kontrolli alt väljas olevast ebatavalisest sündmusest ega tõsisest majanduslikust surutisest stabiilsuse ja kasvu pakti tähenduses, kuna SKT tegelik kasv oli 2003. aastal 4,2%. 2004. aasta arengusuundade osas jõuti ettekandes järeldusele, et valitsemissektori eelarve puudujääk tõenäoliselt suureneb ja ületab 3% SKT-st. Komisjoni 2004. aasta kevade prognoosis ennustatakse 2004. aasta valitsemissektori eelarve puudujäägiks 4,1% SKT-st, mis on lähedane Slovakkia asutuste poolt lähenemisprogrammis prognoositud 4,0%-le SKT-st.

Komisjoni 2004. aasta kevade prognoosil põhinevas komisjoni ettekandes jõuti ka järeldusele, et SKT ja võla suhe, mis 2003. aastal jõudis 42,8%-ni SKT-st, jääb 2004. aastal asutamislepingujärgsest kontrollväärtusest ehk 60%-st väiksemaks. Konkreetselt prognoositakse komisjoni 2004. aasta kevade prognoosis 2004. aasta võla suhteks 45,1% SKT-st, mis on võrdne Slovakkia asutuste poolt lähenemisprogrammis prognoositud 45,1%-ga SKT-st.

Asutamislepingu artikli 104 lõikes 4 on öeldud, et "artiklis 114 ettenähtud komitee (s.t majandus- ja rahanduskomitee) sõnastab komisjoni ettekande kohta arvamuse". Komitee esitas oma arvamuse 24. mail 2004, nõustudes komisjoni poolt ettekandes esitatud hinnangutega. Komitee järeldas, et Slovakkia eelarveseisund viitab eelarvepuudujääkide põhjuste kindlakstegemist puudutavas artikli 104 lõikes 2 sätestatud kahest kriteeriumist esimesega seonduvale ülemäärasele eelarvepuudujäägile. Teiste asjaomaste tegurite, eelkõige keskmise pikkusega perioodi eelarveseisundi ja riiklike investeeringute suhte hindamine ei muutnud kriteeriumitel enestel põhinenud hindamistulemusi. Komitee prognoosis, et 2004. aastal jääb valitsemissektori eelarve puudujääk asutamislepingujärgsest kontrollväärtusest oluliselt suuremaks ning et valitsemissektori koguvõlg jääb väiksemaks asutamislepingujärgsest kontrollväärtusest, mis on 60% SKT-st.

Olles uurinud kõiki ettekandes arvesse võetud asjaomaseid tegureid ning võttes arvesse komitee arvamust, on komisjon seisukohal, et Slovakkias eksisteerib ülemäärane eelarvepuudujääk. See komisjoni poolt 24. juunil 2004 vastu võetud arvamus on kooskõlas asutamislepingu artikli 104 lõikega 5 adresseeritud nõukogule. Komisjon soovitab, et nõukogu teeks oma otsuse kooskõlas artikli 104 lõikega 6. Lisaks esitab komisjon nõukogule nõukogu soovitust käsitleva soovituse, mis vastavalt asutamislepingu artikli 104 lõikele 7 adresseeritakse Slovakkiale, eesmärgiga lõpetada ülemäärasest eelarvepuudujäägist tingitud olukord.

KOMISJONI ARVAMUS ülemäärase eelarvepuudujäägi kohta Slovakkias - Euroopa Ühenduse asutamislepingu artikli 104 lõike 5 kohaldamine

ÜLDKAALUTLUSED

Vastavalt asutamislepingu artiklile 104 peavad liikmesriigid hoiduma ülemäärasest valitsemissektori eelarve puudujäägist. See kehtib ka liikmesriikidele, mille suhtes on kehtestatud erand ehk 1. mail 2004 EL-ga ühinenud riikidele. Ülemäärase eelarvepuudujäägi olemasolu üle otsustamine toimub vastavalt ülemäärase eelarvepuudujäägi menetlusele (EDP), mida on täpsustatud asutamislepingu artiklis 104 ning nõukogu määruses (EÜ) nr 1467/97, mis on stabiilsuse ja kasvu pakti [4] osa.

[4] EÜT L 209, 2.8.1997.

Asutamislepingu artikli 104 lõikes 2 nõutakse, et komisjon jälgiks liikmesriikide eelarveseisundit ja riigivõla kujunemist, et välja selgitada tõsised vead. Eelkõige kontrollib komisjon eelarvedistsipliini täitmist, võttes aluseks kaks kriteeriumi: esiteks kavandatud või tegeliku valitsemissektori eelarve puudujäägi suhte sisemajanduse kogutoodangusse (SKT) ja teiseks riigivõla suhte sisemajanduse kogutoodangusse. Statistilised andmed nende muutujate arvutamiseks esitab liikmesriikide aruannete põhjal komisjon.

Asutamislepingu artikli 104 lõikes 3 nõutakse, et komisjon koostab ettekande, kui liikmesriik ei vasta ühele või kummalegi artikli 104 lõike 2 kohasele kriteeriumile või ka juhul, kui komisjon on kriteeriumitingimuste täitmisest hoolimata seisukohal, et liikmesriigis on ülemäärase eelarvepuudujäägi tekkimise oht. Vastavalt asutamislepingu artikli 104 lõikele 3 võtab komisjon ettekandes arvesse ka seda, kas valitsemissektori eelarve puudujääk ületab riigi investeerimiskulutused, samuti kõiki muid asjassepuutuvaid tegureid, kaasa arvatud liikmesriigi keskmise pikkusega perioodi majandus- ja eelarveseisundit. 2004. aasta kevade prognooside põhjal, milles oli arvesse võetud Slovakkia poolt märtsis 2004 esitatud andmeid, võttis komisjon nimetatud ettekande Slovakkia kohta vastu 12. mail 2004.

Kooskõlas artikli 104 lõikega 4 sõnastas majandus- ja rahanduskomitee komisjoni ettekande kohta arvamuse 24. mail 2004.

Asutamislepingu artikli 104 lõikes 5 nõutakse, et komisjon esitaks nõukogule arvamuse, kui ta on seisukohal, et liikmesriigis on või võib tekkida ülemäärane eelarvepuudujääk. Selleks, et kindlaks teha, kas ülemäärane eelarvepuudujääk eksisteerib või võib tekkida, peab komisjon võtma arvesse: i) oma ettekande järeldusi ja ii) majandus- ja rahanduskomitee arvamust ettekande kohta. Nimetatu põhjal sätestas komisjon mitu Slovakkiat puudutavat kaalutlust.

SLOVAKKIAT PUUDUTAVAD KAALUTLUSED

1. Slovakkia valitsemissektori eelarve puudujääk oli 2003. aastal 3,6% SKT-st, mis ületas SKT asutamislepingujärgse kontrollväärtuse ehk 3% piiri. Võrreldes 2002. aastaga oli see vähenenud (5,7% SKT-st).

2. Kontrollväärtuse ületanud ülemäärane eelarvepuudujääk 2003. aastal ei olnud tingitud Slovakkia kontrolli alt väljas olevast ebatavalisest sündmusest ega tõsisest majanduslikust surutisest stabiilsuse ja kasvu pakti tähenduses. 2003. aastal oli SKT tegelik kasv 4,2%.

3. Valitsemissektori eelarve puudujääk oli 2003. aastal 1,4 SKT protsendipunkti madalam detsembris 2002 plaanitust, mil võeti vastu 2003. aasta eelarve. See tulenes eelkõige planeeritust madalamatest eelarvekuludest, millest märkimisväärselt suur osa ei jää samale tasemele. See kompenseeris tulude alalaekumise, mis määrade ja hindamismenetluse muudatuste kontekstis oli tingitud maksude laekumise ülehindamisest.

4. Riigi koguinvesteeringud 2003. aastal olid 3% SKT-st, samal ajal kui valitsemissektori eelarve puudujääk oli 3,6% SKT-st.

5. 2004. aastal ületab valitsemissektori eelarve puudujääk tõenäoliselt endiselt SKT asutamislepingujärgse kontrollväärtuse ehk 3% piiri. Komisjoni 2004. aasta kevade prognoosis ennustatakse 2004. aasta valitsemissektori eelarvepuudujäägiks 4,1% SKT-st, samal ajal kui Slovakkia poolt 2004. aasta mais esitatud lähenemisprogrammis prognoositakse eelarvepuudujäägiks 4,0% SKT-st.

6. Slovakkia riigivõla suhe SKT-sse, mis 2003. aastal oli 42,8%, jääb 2004. aastal tõenäoliselt asutamislepingujärgsest kontrollväärtusest, mis on 60% SKT-st, väiksemaks. Konkreetselt prognoositakse komisjoni 2004. aasta kevade prognoosis 2004. aasta riigivõlaks 45,1% SKT-st, mis on võrdne Slovakkia asutuste poolt lähenemisprogrammis prognoositud 45,1%-ga SKT-st.

JÄRELDUS

Slovakkia eelarveseisundi jälgimise ja eelkõige artikli 104 lõikes 2 sätestatud kriteeriumitele vastamise kontrollimise tulemusena koostas komisjon asutamislepingu artikli 104 lõike 3 kohase ettekande. Olles uurinud kõiki ettekandes arvesse võetud asjaomaseid tegureid ning võttes arvesse majandus- ja rahanduskomitee arvamust, on komisjon seisukohal, et Slovakkias eksisteerib ülemäärane eelarvepuudujääk.